******

******

**GLAVNI GRAD - PODGORICA**

**Radna grupa za praćenje Plana akcije za mlade Glavnog grada (2014-2019)**

***Izvještaj o realizaciji Plana akcije za mlade Glavnog grada (2014-2019) u 2018. godini***

***Podgorica, novembar 2019. godine***

###### **UVODNI DIO**

######  Pravni osnov za izradu Izvještaja o realizaciji lokalnog razvojnog plana za mlade za 2018. godinu sadržan je u Programu rada Skupštine glavnog Grada - Podgorice za 2019. godinu ("Sl. list CG" - Opštinski propisi, broj 008/19 od 21.02.2019).

######  Izvještaj o realizaciji lokalnog razvojnog plana za mlade za 2018. godinu, urađen je u skladu sa Planom akcije za mlade Glavnog grada (2014-2019), usvojenim na 42. sjednici Skupštine Glavnog grada Podgorice, održanoj 30. aprila 2014. godine.

######

Radna grupa za praćenje Plana akcije za mlade Glavnog grada (2014-2019) je u decembru 2017. godine pripremila Akcioni plan za 2018. godinu. Organi i ustanove Glavnog grada Podgorice, u saradnji sa odgovarajućim državnim organima i NVO sektorom, su u skladu sa navedenim Akcionim planom, u toku 2018. godine sprovodili sljedeće aktivnosti:

**I OBRAZOVANJE**

**Strateški cilj**

1. Povećanje kvaliteta formalnog obrazovanja i njegovo usklađivanje za potrebama na tržištu rada

**Specifični cilj**

* 1. Obrazovne programe formalnog obrazovanja kreirati na način koji obezbjeđuje direktnu prohodnost stečenih zanimanja na tržištu rada

**Aktivnosti**

1.1.2 Inicirati obavljanje prakse učenika i studenata u državnoj i lokalnoj upravi i javnim službama

U cilju obezbjeđivanja direktne prohodnosti stečenih zanimanja na tržištu rada Turistička organizacija Podgorice je, u periodu od 15. juna do 15. septembra 2018. godine, izvršila aktivnosti u svrhu zapošljavanja mladih na turističkim info punktovima (centar grada, aerodrom, autobuska stanica i željeznička stanica. Ovi info punktovi su otvoreni tokom ljetnje turističke sezone radi pružanja servisnih informacija turistima. Ukupno je bilo angažovano pet lica sa visokom stručnom spremom, turističkog usmjerenja.

U cilju povećanja procenta zastupljenosti praktičnog obrazovanja učenika i studenata u državnoj i lokalnoj upravi i javnim službama, Turistička organizacija Podgorice je u junu 2018. godine potpisala Ugovor o obavljanju profesionalne prakse sa JU Škola za srednje stručno obrazovanje „Sergije Stanić“. Prema ovom ugovoru, u periodu od 15. juna do 15. septembra 2018. godine, 20 učenika turističkog smjera, obavljalo je praksu na turističkim info punktovima. Potom, Turistička organizacija Podgorice je učenike pomenute škole, sa smjera - restorateri i tehničari kulinarstva, angažovala prilikom održavanja manifestacija *Dan krapa* (jun 2018) i *Ajmo na Moraču* ( jul – avgust 2018).

Zavod za zapošljavanje Crne Gore realizovao je i u 2018. godini program **“Podsticanje karijernog razvoja neposredno zapošljivih nezaposlenih lica”** namijenjen licima koja se prvi put prijavljuju na evidenciji Zavoda za zapošljavanje, a u funkciji podsticanja profesionalnog razvoja kandidata za zapošljavanje. Program se realizovao kroz održavanje radionica. Program “Podsticanje karijernog razvoja neposredno zapošljivih” u 2018. godini pohađalo je 384 lica[[1]](#footnote-1).

**Strateški cilj**

2. Intenzivan razvoj neformalnog obrazovanja

**Specifični cilj**

2.1.Obezbjediti veću transparentnost ponude raspoloživih programa neformalnog obrazovanja

**Aktivnosti**

2.1.2. Obezbijediti povoljnije uslove za korišćenje raspoloživih poslovnih prostora Glavnog grada u svrhu realizacije neformalnih obrazovnih programa za mlade

Biro za ekonomsku saradnju i podršku biznis zajednici Glavnog grada u saradnji sa Unijom poslodavaca Crne Gore je obezbijedio sredstva iz IPA projekta kojima je opremljen i otvoren **Centar za kompetencije u Podgorici**. U ovom objektu je instalirana oprema vrijedna 40.000 eura koja se sastoji od 20 računara, 5 3D štampača, pametne table, servera, kamere i neophodnog namještaja. Ovo je objekat koji će moći da odgovori zahtjevima organizacije kurseva i radionica namijenjenim svim onim sugrađanima kojima su potrebna dodatna znanja i vještine na putu njihovog preduzetničkog učenja. Glavni grad je za potrebe Centra za kompetencije obezbijedio poslovni prostor od 80 m2 u Vučedolskoj ulici, na korišćenje. Centar za kompetencije je otpočeo sa radom 19. decembra 2018. godine.

**Strateški cilj**

3. Veća zastupljenost Roma u procesu obrazovanja

**Specifični cilj**

3.2. Veći broj programa, projekata i aktivnosti za mlade romske populacije

**Aktivnosti**

3.2.1. Organizovati sastanke sa predstavnicima Savjeta Roma u cilju planiranja i realizacije programa

Predstavnici Glavnog grada i njemačke organizacije “Help-Hilfe zur Selbsthilfe”, 22. januara 2018. godine, uručili su sertifikate korisnicima obuke na radu. Trideset i tri lica romske populacije su uspješno završila obuku na radu u okviru projekta **“Socijalna inkluzija Roma i Egipćana kroz zapošljavanje”** u trajanju od osam i po mjeseci, i time stekli određene vještine, znanja i iskustva koja će im značiti za buduće zaposlenje, povećati konkurentnost i olakšati pristup tržištu rada. Obuku na radu omogućilo je 13 preduzeća/organizacija iz Podgorice: Deponija d.o.o., Zelenilo d.o.o., Čistoća d.o.o., Laković d.o.o., Služba zaštite i spasavanja Podgorica, Velma d.o.o., Sibila d.o.o., Romski kulturni centar, Udruženje Roma Crne Gore, Romski savjet, NVO “Mladi Romi”, NVO “Fiat” i Fudbalski klub “Ribnica”. Projekat je otpočeo sa realizacijom u februaru 2017. godine, a trajao je 12 mjeseci.

**II ZAPOŠLJAVANJE**

**Strateški cilj**

1. Smanjenje stope nezaposlenosti mladih

**Specifični cilj**

1.2. Osposobiti mlade za uključivanje na tržištu rada nakon završetka redovnog obrazovanja

**Aktivnosti**

1.2.1. Organizovati obavljanje prakse za učenike i studente kod poslodavaca

**Program stručnog osposobljavanja lica sa stečenim visokim obrazovanjem** realizuje se po sedmi put za 2018/2019. godinu. I ovog puta poslodavci su iskazali veliko interesovanje za Program, što je rezultiralo oglašavanjem 11.005 slobodnih radnih mjesta za stručno osposobljavanje, od čega 4.251 slobodnih radnih mjesta za javni sektor, a za privatni sektor 6.754 slobodna radna mjesta. Broj visokoškolaca koji su aplicirali za učešće u Programu stručnog osposobljavanja lica sa stečenim visokim obrazovanjem je bio 3.447, a njih 3.298 je povezano sa poslodavcima. Program je omogućio licima sa stečenim visokim obrazovanjem, bez radnog iskustva, da tokom devetomjesečnog stručnog osposobljavanja steknu znanja, vještine i kompetencije za samostalno obavljanje posla. Korisnicima Programa devet mjeseci provedenih kod poslodavca se računa kao jedna godina radnog iskustva i kao preduslov za polaganje odgovarajućeg stručnog, odnosno državnog ispita. Poslodavcima ovaj program omogućava da prepoznaju potrebe za određenim kadrom i radno ga angažuju po isteku programa stručnog osposobljavanja.

**Specifični cilj**

1.5. Obezbijediti veću mobilnost potencijalnih tražilaca zaposlenja i stimulativne mjere za mlade prilikom zaposlenja van prebivališta

**Aktivnosti**

1.5.1. Informisati poslodavce o benefitima zapošljavanja mlade radne snage na sezonskim i drugim poslovima van prebivališta putem interneta, prezentacija, info-brošura, tribina, konsultacija, promotivnih aktivnosti, okruglih stolova, seminara

1.5.2. Informisati mlade (putem društvenih mreža, info-brošura, letaka, flajera, radio i tv emisija) o benefitima njihovog zapošljavanja na sezonskim i drugim poslovima van mjesta prebivališta i po tom osnovu prednostima na tržištu rada

Studentski parlament Univerziteta Crne Gore je jedanaestu godinu zaredom, u saradnji sa saradnji sa Studentskim zborom Crne Gore i Studentskim vijećem Fakulteta za turizam i hotelijerstvo iz Kotora organizovao Sajam sezonskih poslova **''Summer Job 2018''**. Ideja vodilja ovog projekta je pružanje mogućnosti mladim ljudima (prevashodno studentima i maturantima) da se kroz neposredan kontakt i komunikaciju sa poslodavcima upoznaju sa potencijalnim prilikama za zapošljavanje, te da se kroz realizaciju ovog projekta i zaposle i time steknu prva radna iskustva. Sajamje održan na tri lokacije, osim u Univerzitetskom sportsko - kulturnom centru u Podgorici (26. mart) i na Fakultetu za turizam i hotelijerstvo u Kotoru (28. mart), ''Summer Job 2018'' je održan i na Pravnom fakultetu u Bijelom Polju (30. mart).

Sajam je obilježila velika posjećenost. Uz to, poslodavci su pokazali veliko interesovanje za učešće na Sajmu, te je i njihovo prisustvo bilo izuzetno u sva tri grada, a gotovo svi crnogorski mediji ispratili su svečano otvaranje i sva tri dana Sajma. Učešće na sajmu je uzelo više od 70 poslodavaca - po 30 u Podgorici i u Kotoru, a oko 15 u Bijelom Polju. Dijapazon djelatnosti kojima se bave preduzeća koja su učestvovala na ''Summer Job-u'' bio je raznovrstan: od turističkih agencija, osiguravajućih kuća i kafića, preko hotelskih preduzeća do velikih kompanija, agencija za posredovanje u zapošljavanju, državnih preduzeća i sl. Pored promotivnog materijala koji su posjetioci imali prilike da vide, informacije o potencijalnom zaposlenju su im prezentovane i od strane predstavnika kompanija. Svi poslodavci su imali svoje predstavnike i u direktnoj komunikaciji sa mladim ljudima predstavili su informacije o djelatnosti kojom se preduzeće bavi, kao i o mogućnosti zapošljavanja radne snage. Kao rezultat održanog Sajma, prijavljeno je oko sedam hiljada biografija, a tokom ljeta je bilo zaposleno preko 700 mladih ljudi. Projekat ''Summer job'' održan je s ciljem da se omogući obavljanje sezonskih poslova crnogorskim studentima i maturantima u domaćim kompanijama i institucijama. Realizaciju projekta **''Summer Job 2018''**podržale su relevantne državne institucije i privatna preduzeća. Sajam su podržali Vlada Crne Gore, Ministarstvo prosvjete, Ministarstvo rada i socijalnog staranja, Ministarstvo održivog razvoja i turizma, Glavni grad Podgorica - Sekretarijat za rad, mlade i socijalno staranje, Zavod za zapošljavanje Crne Gore, Opština Kotor, Opština Bijelo Polje i Investiciono-razvojni fond.

Pod pokroviteljstvom Glavnog grada i Addiko Banke, kompanija WEON je 29. i 30. marta 2018. godine, organizovala projekat **“Dani karijere”**, u okviru kog su se održali Biznis forum za mlade 29. marta u Centre Ville hotelu i Sajam sa preko 500 otvorenih radnih mjesta u TC Delta City 30. marta. “Dani karijere” su bili prilika za zaposlenje i napredak u karijeri, a do tokom događaja je prezentovano oko 1.500 otvorenih radnih prilika i zaposleno više od 500 građana Crne Gore. Biznis forum za mlade koji se održao 29. marta u hotelu Centre Ville je bio prilika za mlade ljude da se povežu sa najinspirativnijim mladim liderima u biznisu. Sajam poslova i praksi, održan 30. marta u TC Delta City je jedan od najvećih sajmova zapošljavanja u Crnoj Gori, koji se 2018. godine organizovao po petnaesti put. Sajam je omogućio posjetiocima da na jednom mjestu, u dinamičnom okruženju, dobiju informacije o novim prilikama za posao, pronađu zaposlenje ili adekvatni program profesionalnih praksi.

**Specifični cilj**

1.8. Podržati mlade u pokretanju sopstvenog biznisa

**Aktivnosti**

1.8.1. Promovisati preduzetništvo preko društvenih mreža i medija i motivisati mlade za preduzetničke inicijative putem obuka, radionica i seminara

1.8.2. Obezbijediti posebne stimulanse mladima sa najboljim preduzetničkim idejama

**Biro za ekonomsku saradnju i podršku biznis zajednici Glavnog grada** je u 2018. godini sprovodio ustaljene aktivnosti, poput pružanja usluga pisanja biznis planova po metodologiji Investiciono-razvojnog fonda Crne Gore, refundacije troškova osnivanja novoosnovanih preduzeća i besplatnih računovodstvenih usluga u saradnji sa kompanijom "Codex". U skladu sa navedenim, tokom 2018. godine je: napisano deset biznis planova; refudnirani su troškovi osnivanja preduzeća za 30 novoosnovanih privrednih subjekata na teritoriji Podgorice i obezbijeđene su besplatne računovodstvene usluge u trajanju od 12 mjeseci za 20 preduzeća osnovanih na teritoriji grada u 2018. godini. Usluge Biznis centra, prvog besplatnog biznis inkubatora u Podgorici, koristilo je 7 preduzeća u toku 2018. godine.

Drugi “**Sajam mladih preduzetnika”**, gdje je 30 mladih ljudi iz Crne Gore koji su osnovali svoj biznis izlagalo svoje usluge i proizvode i premijera filma o mladim preduzetnicima **“A što ne bi mogli?”**, održan je 16. novembra 2018. godine u TC “Delta city”. Partneri na projektu su bili, pored Glavnog grada i Ministarstva sporta, kompanija “OKOV” DOO, Institut za preduzetništvo i ekonomski razvoj, USAID, Investiciono – razvojni fond Crne Gore i TC Delta City.

Premijeri je prisustvovalo 160 mladih preduzetnika, predstavnika institucija, organizacija, kompanija, studenata i srednjoškolaca. Prisutnima se obratio ministar sporta i mladih Nikola Janović, direktorica Instituta za preduzetništvo i ekonomski razvoj Dragana Radević, izvršni direktor kompanije OKOV Jakov Bajović i predsjednik UMPCG Uroš Bulatović. Na premijeri filma dodijeljene su zahvalnice organizacijama koje su doprinijele razvoju Unije, kao i priznanja članovima ove organizacije, mladim preduzetnicima, koji su omogućili bolji i kvalitetniji rad Unije mladih preduzetnika. Cilj Sajma bila je promocija mladih preduzetnika i njihovih biznisa, kao i promocija preduzetništva i podsticanje na preduzetništvo. Sajam je rezultirao mnogobrojnim saradnjama, ugovorima i poslovnim ponudama među mladim preduzetnicima. Poseban akcenat je stavljen na promociju biznisa kompanija čiji su osnivači mladi preduzetnici i da se javnost upozna sa činjenicom da u Crnoj Gori postoji veliki broj kreativnih i uspješnih mladih ljudi, koji su smogli hrabrosti da se otisnu u izazov kakav predstavlja osnivanje svog preduzeća. Priliku da predstavi svoje proizvode i usluge na Sajmu, imalo je oko 30 kompanija u vlasništvu mladih crnogorskih preduzetnika.

Na dan Evrope, 09. maja 2018. godine, na Univerzitetu Donja Gorica organizovana je **VIII “Berza preduzetničkih ideja”**, koju organizuje Studentski Biznis Centar u saradnji sa Fondacijom „Freedom&Entrepreneurship“. Berza preduzetničkih ideja je mjesto gdje se susrijeću ponuda i tražnja i gdje mladi ljudi mogu dobiti prvu priliku za pokretanje sopstvenog biznisa. Univerzitet u Donjoj Gorici organizuje brojne aktivnosti koje studente uče razvoju ideja i pokretanju biznisa. Jedna od najuspješnijih je “Berza preduzetničkih ideja”, koja već tradicionalno okuplja mlade vizionare. Tokom VIII berze, održane 2018. godine, bilo je preko 130 prijava, od kojih je 94 ušlo u uži izbor, a od čega je odabrano 11 najboljih, koji su imali priliku da svoju biznis ideju prezentuju pred nekim od najuspješnijih kompanija u Crnoj Gori. Ono što ovaj projekat čini posebnim, svakako je i činjenica da na Berzi osim studenata učestvuju i srednjoškolci. Sa druge strane, u redu licitatora i lovaca na ideje našli su se predstavnici kompanija VOLI, Zetagradnja, IRF, 13. Jul Plantaže, Krušo, Čelebić, KD Group Slovenija, Goranović, Fly Montenegro, Sekretarijata za rad, mlade i socijalno staranje Glavnog grada, Cungu&Co, ComTrade, Franca, Azmont Investment, Novabanka, Nal International, BB Solar, Komisija za tržište kapitala, Poslovno- logistički centar Morača, Monstat, Nimont, Montenegro Business Alliance, Institut za preduzetništvo i ekonomski razvoj. Među 11 najboljih našle su se ideje: Treasure Hunt of Montenegro, Češkalica za nepca, Skill d.o.o, Matičnjak, Touristco, Romantični planer, Jastuk protiv hrkanja, CheckBus, Buddy, Arancini-kandirane kore od narandže i Glamping turizam.

Biro za ekonomsku saradnju i podršku biznis zajednici Glavnog grada i Asocijacija poslovnih žena Crne Gore osnovali su 2017. godine Biznis savjetovalište za žene i mlade. Svrha rada savjetovališta je unapređenje razvoja preduzetništva žena i mladih na teritoriji Glavnog grada, kroz pružanje besplatnih savjeta u vezi sa otpočinjanjem i razvojem biznisa. U 2018. godini organizovana su 23 ciklusa Savjetovališta za žene i mlade u biznisu, u saradnji sa Asocijacijom poslovnih žena Crne Gore. Usluge savjetovališta je koristilo oko 100 naših sugrađanki i sugrađana, među kojima većinom mlađih ljudi.

Konsultacije u Biznis savjetovalištu su se održavale četiri puta mjesečno, odnosno svakog četvrtka u terminu od 14.00-16.00 sati u prostorijama Biroa za ekonomsku saradnju i podršku biznis zajednici Glavnog grada (Njegoševa 20, zgrada Skupštine Glavnog grada u Podgorici). Savjete na teme finansija, marketinga, liderstva i motivacije pružale su besplatno članice Asocijacije poslovnih žena Crne Gore. Promocija preduzetništva, a posebno podrška jačanju preduzetničke kulture, duha i načina razmišljanja mladih, posebno su važni preduslovi za razvoj svih procesa koji imaju za cilj rast produktivnosti i zaposlenosti, jačanje konkurentnosti i ukupan napredak crnogorskog društva. U današnje vrijeme, konkurentnost se prvenstveno gradi na znanju. To je pristup koji mladim ljudima može omogućiti bržu i uspješniju tranziciju od škole do posla, bilo kroz pronalaženje odgovarajućeg radnog mjesta ili pokretanje sopstvenog biznisa. Saradnja koju ostvaruju Asocijacija poslovnih žena Crne Gore i Glavni grad Podgorica primjer su dobre koordinacije javnog i privatnog sektora, osluškivanja potreba tržišta i prepoznavanja preduzetničkih potencijala žena i mladih. Raspored rada savjetovališta blagovremeno se objavljivao na mjesečnom nivou, putem medija i društvenih mreža.

U saradnji sa Zavodom za zapošljavanje i Investiciono-razvojnim fondom organizovana je prezentacija projekta **„Šansa za posao”**. Edukativni seminar “Šansa za posao” održan je 27. marta 2018. godine u zgradi gradskog parlamenta u Podgorici. Prezentaciju programa podrške razvoja preduzetništva organizovali su Zavod za zapošljavanje Crne Gore i Investiciono-razvojni fond, u saradnji sa Glavnim gradom. Na skupu su govorili: direktor ZZZCG Suljo Mustafić i predsjednik Odbora direktora IRF-a Zoran Vukčević. U izvještajnom periodu pružene su mentoring usluge za četiri kompanije, a započet je mentoring proces za još dva preduzeća.

**Specifičan cilj**

1.9 Razvijen sistem profesionalne orjentacije i savjetovanja mladih

**Aktivnosti**

1.9.5 Organizovati seminare i predavanja za mlade o značaju pravog izbora budućeg zanimanja

Biznis akademija Vijesti organizovala je 05. novembra 2018. godine konferenciju **“Teen Talk”** u multimedijalnoj sali Sportskog i kulturnog centra Univerziteta Crne Gore. Tema konferencije je bila **“Odabir srednje škole”,** sa posebnim osvrtom na srednje stručne škole i primjenu sistema dualnog obrazovanja. Kako bi mladima ukazali na različite izbore i mogućnosti koje su često neopravdano zapostavljene, a nude jednako dobre šanse, fokus je bio na ciljan na kvalitet srednjeg stručnog i dualnog obrazovanja, te na koji način da se mladim ljudima približe mogućnosti ovakvog sistema školovanja. Brojni predavači iz različitih oblasti govorili su pred više od 100 učenika osnovnih i srednjih škola. Kancelarija za mlade Glavnog grada je finansijski podržala ovu aktivnost.

NVO Studentski biznis centar organizovao je konferenciju na temu **„Biznis mogućnosti za početnike u Crnoj Gori“** koja je ciljano bila posvećena maturantima. Kancelarija za mlade Glavnog grada je u ovom projektu bila partner.

Kompanija Coca-Cola HBC Crna Gora je u saradnji sa Glavnim gradom Podgorica, organizovala radionicu **„Coca-Cola podrška mladima“** u Podgorici, od 10. do 12. decembra 2018. godine. Radionica je bila namijenjena svim nezaposlenim licima od 18 do 30 godina, koji žele da steknu nove lične i profesionalne vještine i tako postanu konkurentniji na tržištu rada. Program je obuhvatao teme kao što su profesionalna orijentacija i poslovna administracija, kako se uspješno komunicira i upravlja projektima, kako se piše CV i komunicira sa poslodavcem na razgovoru za posao. Svi polaznici po završetku edukacije dobili su sertifikat i pristup online platformi, na kojoj mogu da pristupe dodatnim edukativnim materijalima.

U saradnji sa ambasadom Sjedinjenih Američkih Država i Unijom mladih preduzetnika Crne Gore, Biro za ekonomsku saradnju i podršku biznis zajednici Glavnog grada je 05. juna 2018. godine, organizovao predavanje dr Šeron Friman, kome je prisustvovalo više od 30 mladih ljudi. Gospođa Friman je preduzetnik i autor mnogih značajnih publikacija u oblasti poslovnog savjetovanja. Predavanje je održala na temu **„Nauči da prepoznaš ciljno tržište“**.

**III PORODICA I BEZBJEDNOST**

**Strateški cilj**

1. Smanjen stepen disfunkcionalnosti porodice

**Specifični cilj**

* 1. Unaprijediti kvalitet komunikacije između roditelja i djece

**Aktivnosti**

1.1.6. Organizovati okrugle stolove i tribine za promovisanje programa i ustanova koje se bave mladima i porodicom

Centar za prava djeteta Crne Gore otvorio je 20. decembra 2016. godine **“Centar za podršku djeci i porodici”** u Ulici Vlada Ćetkovića br. 54, Blok 9, u prostoru koji je dobio od Glavnog grada (168 m2). Predviđeno je da projekat traje tri godine. Veliku podršku u ostvarivanju projekta pružili su im i Turska agencija za međunarodnu saradnju i koordinaciju TIKA i Save the children international. Servis Centar za podršku djeci i porodici predstavlja sigurno mjesto za djecu, gdje se stručno i pravovremeno pruža podrška djeci starosne dobi od 5-18 godina, bez obzira na pol, etničku, rasnu, socijalnu ili bilo koju drugu pripadnost, kao i djeci Romima koja nijesu obuhvaćena ovim vidovima programske podrške od strane drugih socijalnih partnera. Centar je pružao podršku za život u zajednici i savjetodavno-terapijske i socijalno-edukativne usluge djeci u riziku i njihovim roditeljima/starateljima, po minimalnim standardima dnevnog boravka. Centar za podršku djeci i porodici otvoren je svakog radnog dana 8 časova, pet dana u sedmici. Korisnici usluge Dnevnog boravka su djeca koja su ugrožena situacijom u porodici (razvod roditelja, siromaštvo, bolest roditelja ili staratelja). Ovu korisničku grupu čine djeca koja žive na teritoriji Glavnog grada Podgorica i u riziku su da postanu djeca ulice, da napuste školu, da razviju neprihvatljivo ponašanje, da zlostavljaju ili budu zlostavljana, da postanu konzumenti psihoaktivnih supstanci itd. Druga, ciljna grupa su roditelji/ staratelji djece korisnika usluge. Djeca pripadnici navedenih korisničkih grupa koriste usluge ovog servisa po uputu Centra za socijalni rad. Korisnike mogu uputiti i škole. Djeca mogu doći dobrovoljno, sama ili u pratnji roditelja, staratelja i koristiti uslugu dok za njom imaju potrebu i želju.

JU Centar za socijalni rad za Glavni grad Podgorica i opštine u okviru Glavnog grada Golubovci i Tuzi pokrenuo je projekat **,,Porodično savjetovalište - savjetovanjem i terapijom do zdrave porodice“,** na osnovu dodjele sredstava od strane Komisije za raspodjelu dijela prihoda od igara na sreću. Cilj savjetovališta je pružanje savjetodavnih, ali i psihoterapeutskih usluga porodicama sa poremećenim porodičnim funkcionisanjem, parovima, djeci i mladima sa poremećajem u ponašanju, sa osobama koje zloupotrebljavaju psihoaktivne supstance. U savjetovalištu se sprovode i preventivni programi sa djecom sa problemima u ponašanju, radionice za djecu iz rizičnih grupa, preventivni tretman sa počiniocima nasilja i slično.

I tokom 2018. godine, **JZU Dom zdravlja Podgorica** u okviru “Savjetovališta za mlade”, “Centra za mentalno zdravlje”, “Centra za djecu sa posebnim potrebama“ i „Savjetovališta za brak i porodicu” je pružao savjetodavne usluge mladim osobama koje imaju problema u ponašanju i njihovim porodicama. U okviru Savjetovališta za mlade održavale se edukativne radionice i predavanja različite tematike: zdravi stilovi života, seksualnost i adolescencija, HIV/AIDS, štetnost duvana, mladi i alkohol, vršnjačko nasilje, bolesti zavisnosti... Kao i prethodnih godina, Dom zdravlja je nosilac prevencije neprihvatljivog ponašanja u oblasti zdravstva: primarna prevencija, dijagnostika, kao i tretman djece i mladih koji manifestuju ovakvo ponašanje.

U subotu, 12. maja 2018. godine je u podgoričkom parku Kruševac, ispred Dvorca Petrovića, uspješno organizovan najveći porodični događaj u Crnoj Gori, **II festival roditeljstva PorodicaFest**. Cjelodnevno porodično druženje organizovali su udruženje “Roditelji” i preduzeće “Kreativa Lab” u partnerstvu sa Glavnim gradom, Nacionalnom turističkom organizacijom i firmom PG Sound. Veliki broj porodica iz Glavnog grada, ali i okolnih gradova i sa primorja, boravio je tokom cijelog dana u parku uživajući u preko 40 različitih sadržaja.

Program festivala je svečano otvoren u 10 sati, promenadom biciklista svih generacija, koju je organizovala nevladina organizacija Biciklo.me i nastupom solista JU “Dječji savez Podgorice”. Kreativno edukativne radionice, muzički nastupi, predavanja, zabavne i sportske aktivnosti, bioskop na otvorenom, sajam porodičnih proizvoda i rukotvorina, nagradna igra i brojna iznenađenja, obilježili su ovo druženje.

Specijalni gosti Festivala bili su su dr Ranko Rajović, osnivač MENSA Srbija i autor NTC programa i Milan Inić, kreator Jutjub kanala *Yasserstain* i autor knjige Nemoj Biti Taj L1k. Gosti Festivala bili su i škola glume Osmijeh i tačka, Tanja Lukovac, diplomirani logoped, autorka knjige Progovorilica, Muzički kolektiv Kino kultura i gudački kvartet Allegria. Tokom festivala posjetiocima su se predstavile brojne organizacije i centri koji organizuju programe i aktivnosti namijenjene djeci i roditeljima.

Učesnici sajamskog segmenta Festivala bile su kompanije koje na domaćem tržištu nude proizvode i usluge namijenjene porodici kao i kreativne radionice koje se bave izradom proizvoda za djecu i porodicu. Predstavili su se: Crnogorski Telekom, BioSave, Helen Doron, Kidsland, Tosama, Bobi home, IDEA, Expo commerce, Grawe, Benu, Glosarij, Sofa bed, Pary time, Neregelia, NVO Pružite nam šansu, Meditas, EFEP, Up igraonica, Igračkoteka i Razvojni centar, Radna soba – Fill n squeze,  CikCik šnajderaj, Angie&Me, Imlek, Sana i PPU Maša.

Udruženje “Roditelji” i “Kreativa Lab” su ovaj festival organizovali drugu godinu, a povodom Međunarodnog dana porodice koji se širom svijeta obilježava 15. maja. Cilj Festivala je promocija uloge porodice kao temelja svakog društva i njenog značaja za zajednicu i pojedinca. Organizaciju ovog Festivala su pomogli i: Dječji savez Podgorica, Delta City Podgorica, Hotel “Ramada” Podgorica, voda “Suza”,  “Golbi print”, Solutions for you, pekara “Sicilia” i Volonterski klub Gimnazije “Slobodan Škerović”.

**IV ZDRAVLJE MLADIH I BOLESTI ZAVISNOSTI**

**Strateški cilj**

1. Postizanje većeg nivoa prevencije bolesti

**Specifični cilj**

* 1. Razvoj svijesti zajednice o važnosti sprovođenja zakona vezanih za prodaju alkohola i duvana mladima te dostupnost kladionica i kockarnica

**Aktivnosti**

1.2.2. Organizovati medijsku kampanju

Sekretar Sekretarijata za rad, mlade i socijalno staranje Glavnog grada Podgorice Ivan Terzić i izvršni direktor NVO Centar za afirmaciju i razvoj Miloš Mašković potpisali su 17. maja 2018. godine Memorandum o saradnji na projektu **“Kocka je (od)bačena“**. Sekretarijat je projekat podržao institucionalno i finansijski preko Kancelarije za mlade. Kao hedan od problema današnje omladine prepoznato je kockanje, te je NVO CARM uradio anketu koja je obuhvatila omladinu pet srednjih škola u Podgorici i rezultati su pokazali da 70% od anketiranih je nekada igralo igre na sreću, a 22% to čini svakodnevno. Zato su odlučili da pokrenu projekat “Kocka je (od)bačena“ i uključili stručna lica poput pedagoga, psihologa i sociologa koji su održali predavanja u školama, a odžane su i javne tribine za roditelje i djecu. Organizovane su radionice u srednjim školama, kako bi se podigla svijest o prevenciji kockanja, komplikacijama i problemima koje kockanje izaziva.

**Javna ustanova za smještaj, rehabilitaciju i resocijalizaciju korisnika psihoaktivnih supstanci Podgorica** u 2018. godini dala je svoj doprinos u realizaciji aktivnosti iz domena Lokalnog programa prevencije neprihvatljivog ponašanja djece i mladih u Podgorici, uzimajući u obzir da se ovim planom obuhvataju djeca i mladi u starosnoj dobi do 26 godina, preventivnim djelovanjem realizujući stručna predavanja na temu „Prevencija patološkog kockanja“ u saradnji sa Udruženjem priređivača igara na sreću “Montenegro Bet” koja je započeta 2017. godine. Stručna lica Javne ustanove su tokom trajanja ovog projekta realizovali niz predavanja na teme bolesti zavisnosti i problematičnog i patološkog kockanja, a ciljna grupa su bili zaposleni u kompanijama članicama udruženja “Montenegro Bet”.

Povodom **31. maja, Svjetskog dana borbe protiv pušenja**, Crnogorsko društvo za borbu protiv raka (CDPR) u saradnji sa “Dječjim savezom - Podgorica” priredilo je izložbu najboljih likovnih radova sa 17. nagradnog Konkursa za likovne i literarne radove za učenike osnovnih škola sa teritorije Crne Gore. Tema konkursa je bila „Zdravim srcem pišem i crtam u borbi protiv pušenja”, a povod raspisivanja konkursa obilježavanje Svjetskog dana borbe protiv pušenja, koji se ove godine proslavlja na temu „Duvan i bolesti srca”. Izložbu nagrađenih i najboljih radova sa Konkursa u holu KIC-a „Budo Tomović” u Podgorici otvorio je i nagrade najboljima uručio predsjednik Skupštine Glavnog grada Đorđe Suhih. Prva mjesta osvojila su sedmodnevni boravak na Veruši, a druga i treća mjesta Umjetničke monografije u izdanju CANU, a dodijeljene su i pohvale za nagrađene škole.

**Specifični cilj**

1.3. Poboljšati koordinaciju različitih institucija i organizacija koje se bave problemima zavisnosti u Glavnom gradu

**Aktivnosti**

1.3.1. Organizovati sastanke svih institucija koje se bave bolestima zavisnosti radi formiranja jedinstvenog tijela/tima koji će se baviti temom bolesti zavisnosti i koordinacijom aktivnosti pojedinih sektora u postizanju jedinstvenog cilja

**Kancelarija za prevenciju bolesti zavisnosti Glavnog grada** je pojedincima i nevladinim organizacijama u 2018. godini podijelila na korišćenje 125 DOA MultiGnios10 test panela za otkrivanje deset vrsta droga. Znatan broj roditelja se obratio za pomoć zbog sumnje da njihovo dijete konzumira neku od psihoaktivnih supstanci, a obraćali su se i sami korisnici psihoaktivnih supstanci.

U 2018. godini redovne radne aktivnosti Kancelarije zasnivale su se na saradnji sa nevladinim organizacijama koje se bave bolestima zavisnosti i Javnom ustanovom za smještaj, rehabilitaciju i resocijalizaciju korisnika psihoaktivnih supstanci - Podgorica, u cilju međusobne saradnje i obaviještenosti. Predstavnica kancelarije prisustvovala je konferenciji **„Oporavak od zavisnosti, prilike, potrebe i trendovi“** koju je organizaovao NVO Preporod, zatim na Okruglom stolu čija je tema bila **„Mladi koji koriste droge u Crnoj Gori: nedostatak sistema podrške kao glavni izazov“**, koji se organizuje u sklopu projekta ‚‚Mladi u riziku od socijalne isključenosti`` podržanog od strane Evropske unije. Projekat je sprovela NVO Juventas (Crna Gora) koji je i koordinator projekta, dok su partneri bili: ARSIS (Albanija), Asocijacija Margina (Bosna i Hercegovina), HOPS (Makedonija), Lavirint (Kosovo), Prevent (Srbija) i Fondacija SHL (Njemačka).

**Strateški cilj**

2. Podizanje nivoa informisanosti o značaju reproduktivnog zdravlja

**Specifični cilj**

2.1. Povećati nivo svijesti mladih žena o ostvarivanju prava na zdravstvenu zaštitu žena i o značaju brige o reproduktivnom zdravlju

**Aktivnosti**

2.1.4. Obilježiti Evropsku nedjelju prevencije raka grlića materice gostovanjem u medijima, dijeljenjem propagandnog materijala, organizovanjem besplatnih pregleda i besplatnih PAPA testova u datoj nedjelji

2.1.6. Obilježiti Nacionalnu nedjelju promocije dojenja (četrdeseta nedjelja u godini) održavanjem predavanja i obuka na temu dojenja, dijeljenjem brošura, gostovanjem u TV emisijama

**Evropska nedjelja prevencije raka grlića materice 2018. godine** se obilježavala od 28. januara do 3. februara. Tim povodom Institut za javno zdravlje je organizovao zdravstveno-vaspitnu radionicu u Srednjoj medicinskoj školi u Podgorici. Cilj ove radionice je bio da se buduće zdravstvene radnice, a prvenstveno žene informišu o mogućnostima prevencije raka grlića materice. Radionica se održala u ponedjeljak 29. januara 2018. godine sa početkom u 12:30 sati u Srednjoj medicinskoj školi u Podgorici. Radionicu su vodili doktori Vilnerina Ramčilović i Verica Osmanović, specijalisti socijalne medicine.

Udruženje “Roditelji” i socijalno preduzeće “Kreativa Lab” obilježili su i 2018. godine **Nacionalnu sedmicu promocije dojenja** organizacijom Info dana o trudnoći, dojenju i pripremama za novog člana porodice, **“Stiže nam beba”**. U subotu, 6. oktobra, u centralnom atrijumu podgoričkog šoping mola Delta City, okupili su se stručnjaci iz oblasti zdravlja i porodične edukacije kao i predstavnici kompanija koje na crnogorskom tržištu nude proizvode namijenjene trudnicama, bebama, ali i ostalim članovima porodice koji se pripremaju za dolazak novog člana. Za posjetioce Info dana i ovog puta organizovana su različita tematska dešavanja, od predavanja do prezentacija proizvoda koji su im potrebni kada se beba rodi, ali i dok se pripremaju za roditeljstvo.

Predavanja i prezentacije su realizovani u saradnji sa stručnim licima iz oblasti koje su u fokusu interesovanja trudnica i porodilja: ginekolozima, pedijatrima, neonatolozima, psihoterapeutima, medicinskim i patronažnim sestrama. U toku predavanja, u direktnom kontaktu posjetilaca i predavača, razmjenjivani su korisni savjeti o mnogobrojnim temama koje se odnose na ovaj važan period u životu svake majke i oca. Teme koje su bile obuhvaćene programom Info dana za 2018. godinu su:

* Trudnoća i porođaj: Procedure u porodilištu i odjeljenju akušerstva KCCG;
* Trudnoća (ni)je drugo stanje: Iskustva mama i tata;
* Matične ćelije;
* Planiranje porodice/Zašto trudnoća nekada izostaje?
* Kako njegovati bebu u prvim danima i godini;
* Kako uspostaviti dojenje i šta očekivati na početku?
* Podsticaj razvoja govora;
* Rast i razvoj bebe u prvoj godini: Šta je važno znati?!
* Odabir obuće i opreme za bebe i djecu;
* Prilagođavanje na roditeljsku ulogu.

Posjetiocima Info dana, ali i ostalim posjetiocima šoping mola Delta City, u okviru sajamskog dijela Info dana, svoju ponudu i usluge predstavile su firme i preduzetnici koji se bave uvozom, prodajom ili proizvodnjom proizvoda namijenjenih porodici, sa posebnim fokusom na proizvode namijenjene trudnicama i bebama. Trudnice koje su posjetile Info dan imalu su priliku da na pultu Doma zdravlja Podgorica izmjere krvni pritisak i nivo šećera u krvi, kao i da se posavjetuju sa stručnim timom Škole za trudnice ove zdravstvene ustanove. Partneri udruženja “Roditelji” i socijalnog preduzeća “Kreativa Lab”, u organizaciji i realizaciji događaja su bili šoping mol “Delta City”, Klinički centar Crne Gore i Dom zdravlja Podgorica.

**10.5. LJUDSKA PRAVA**

**Strateški cilj**

1. Unapređenje i informisanost mladih i povećanje njihove motivacije za informisanje o ljudskim pravima i slobodama

**Specifični cilj**

1.2. Veći stepen razumijevanja zajednice za problem mladih OSI

**Aktivnosti**

1.2.1. Organizovati promotivne aktivnosti (tribune, prezentacije) u seoskim i gradskim mjesnim zajednicama i preko društvenih mreža

Kroz projekat „Jačanje demokratske kulture u školama“ - EU/SE Horizontalni mehanizam Zapadni Balkan i Turska Mreža od 26 pilot škola oformljena, angažovana četiri koordinatora; osnovani školski timovi sastavljani od nastavnika, učenika i predstavnika zajednice; timovi punkt škola obučeni da rade peer learning o demokratskoj kulturi; završeni akcioni planovi za razvoj demokratske kulture u školama; održan veliki broj informativnih sastanaka i radionica između lokalnih koordinatora i školskih timova; “Inkluzivni dan” obilježen 11. oktobra 2018. Održani su i peer learning događaji u Podgorici.

Povodom obilježavanja **Međunarodnog dana ljudskih prava,** 12. decembra 2018. godine Kancelarija za mlade Glavnog grada podržala je NVO “Centar za afirmaciju mladih” u organizovanju dvodnevnog seminara **“Zaštita ljudskih prava”** u Omladinskom centru u Podgorici. Cilj seminara je bio da se srednjoškolcima i studentima približe osnove i mehanizmi zaštite ljudskih prava. Polaznici na seminaru su imali prilku da nauče šta su to ljudska prava, kako i na koji način ih primjenjivati, akcenat je stavljen na to kako reagovati ako smatraju da su im ljudska prava ugrožena i koje su sankcije kada je kršenje ljudskih prava u pitanju. Naročito su napomenuti detalji vezani za Deklaraciju o ljudskim pravima, koju su donijele Ujednjene nacije prije 70 godina, kao i koje su to grupe marginalizovane u Crnoj Gori i koja su njihova ljudska prava ugrožena.

**V UČEŠĆE MLADIH U ŽIVOTU DRUŠTVA I INFORMISANOST**

**Strateški cilj**

3. Unapređenje informisanja mladih

**Specifični cilj**

3.2. Uspostaviti informativni centar za mlade gdje bi se mladi mogli informisati o svim oblastima života poput obrazovanja, zapošljavanja, kulturnih, sportskih i drugih sadržaja, mehanizama učešća u životu društva i sl.

**Aktivnosti**

3.2.1. Na Facebook profilu „Mladi Podgorice“ objavljivati i ažurirati informacije o svim oblastima života od interesa za mlade (obrazovanje, zapošljavanje, kultura, sport, volonterizam, mobilnost i drugi sadržaji, mehanizmi učešća u životu društva i sl.

I tokom 2018. godine u kontinuitetu su objavljivane i praćene informacije i događaji o oblastima života od interesa za mlade na zvaničnoj web stranici Glavnog grada [www.podgorica.me](http://www.podgorica.me), u medijima, kao i na Facebook profilu „Mladi Podgorice“. Ovim putem, 2018. godine mladi Podgorice su informisani o kulturnim i sportskim dešavanjima u gradu, edukativnim radionicama, obukama, treninzima i drugim aktivnostima koje utiču na život mladih u Podgorici.

**VI KULTURA**

**Strateški cilj**

1. Stvaranje uslova za afirmaciju mladih neafirmisanih umjetnika

**Specifični cilj**

2.1. Stvoriti prostorne uslove za rad i prezentacije radova mladih neafirmisanih umjetnika

**Aktivnosti**

2.1.2. Organizovati prezentacije radova mladih neafirmisanih umjetnika u ustanovama kulture

Glavni grad je u periodu od 04. juna do 10. juna 2018. godine, na različitim lokacijama u gradu, organizovao prikazivanje filmova na otvorenom u okviru manifestacije **Džada Film Fest.** Ovu manifestaciju Glavni grad je podržao logistički i finansijski. Glavni grad Podgorica je podržao i realizaciju muzičkog festival **Made in NY džez festival, Montenegro**. Grad je nastavio sa podrškom realizaciji filmskog festivala **Underhill Fest**. Tradicionalno je uz podršku Grada realizovan i **VII Međunarodni festival folklora za djecu i mlade “Skoči kolo da skočimo”,** kao i **VII Međunarodni festival lutkarstva.** Festival **FIAT 2018 u** organizaciji NVO “Fiat” realizovan je uz finansijsku podršku Glavnog grada. Podržana je realizacija filmskog festivala **AviFest**. Glavni grad je podržao logistički i finansijski manifestaciju **Party bus**, u okviru koje su u Njegoševoj ulici nastupili poznati pop rock bendovi. Glavni grad je finansijski i logistički podržao realizaciju **Podgorica Film Fest-a**. Podržana je i realizacija **World Art Games**, kako logistički tako i finansijski.

Četvrtu godinu za redom Glavni grad je podržao **Podgorica art festival (PAF)** koji ima za cilj afirmaciju mladih umjetnika. Festival se održavao od 20. do 23. septembra 2018. godine. Festivalski prostor zauzimao je dio Bokeške i Njegoševe ulice, kao i plato iza Crnogorskog narodnog pozorišta, ispred Opštine i pored Gradske biblioteke. Jedan od ciljeva ovog projekta jeste i promocija i umrežavanje mladih umjetnika sa ciljem stvaranja mreže crnogorskih umjetnika kroz jedinstveni online portal. Portal za umrežavanje i prezentaciju afirmisanih i neafirmisanih stvaralalca je socijalna mreža koja okuplja sve učesnike festivala, ali koja je otvorena i za sve druge mlade kulturne stvaraoce iz zemlje i regiona. Na portalu umjetnici imaju mogućnost da predstave svoja djela, komuniciraju međusobno, pokreću zajedničke inicijative i aktivnosti, razmjenjuju ideje i slično.

**VII SLOBODNO VRIJEME- AKTIVIZAM, VOLONTERIZAM, SPORT I MOBILNOST**

**Strateški cilj**

2. Obezbjedjivanje uslova za aktivno i kreativno provođenje slobodnog vremena mladih i njihovu edukaciju

**Specifični cilj**

2.1. Obezbjediti prostore za provođenje slobodnog vremena mladih

**Aktivnosti**

2.1.1. Organizovati zajedničke sastanke predstavnika mladih, institucija, ustanova u Glavnom gradu u cilju obezbjedjivanja prostora za mlade

2.1.3. Opremiti prostore u edukativne i slične svrhe

**Volonterski klub Gimnazije „Slobodan Škerović“** tokom 2018. godine je pokrenuo projekat osnivanja Omladinskog kluba Gimnazije. Kancelarija za mlade i Sekretarijat za rad, mlade i socijalno staranje Glavnog grada Podgorica, pružili su im novčanu podršku kako bi adaptirali i opremili prostor.

**Omladinski klub SUB otvoren je u Ekonomskoj školi „Mirko Vešović”**. Klub je rezultat projekta koji je realizovala grupa učenika sa Ljiljanom Milonjić, mentorom.
Klub je otvaren u okviru Programa Pgerila- Podgorička gerila koji je realizovala nevladina organizacija Centar za mlade “Proaktive” uz podršku Direktorata za mlade Ministarstva sporta i mladih Crne Gore. Dodatnu podršku realizaciji projekta je dala Kancelarija za mlade Glavnog grada.

**Strateški cilj**

1. Povećanje broja mladih zainteresovanih za različite sadržaje

**Specifični cilj**

* 1. Veći broj raznovrsnih vannastavnih aktivnosti

**Aktivnosti**

3.2.2. Realizovati programe vannastavnih aktivnosti

Sekretarijat za kulturu i sport Podgorice je treću godinu zaredom organizovao manifestaciju **„Školski sportski raspust”**. Manifestacija je otpočela 09. jula 2018. godine i trajala je mjesec dana. U toku trajanja manifestacije kroz besplatne sadržaje u vrijeme ljetnjeg raspusta, veliki broj djece iz osnovnih škola je uključen u sportske aktivnosti sa ciljem da se kod njih razvije ljubav prema sportu i zdra­vim sti­lo­vi­ma ži­vo­ta.

Liga osnovnih škola Podgorice održana je u periodu mart - april 2018. godine, dok je Prvenstvo srednjih škola održano je u periodu od 10. novembra do 22. decembra 2018. godine.

**Strateški cilj**

5. Stvaranje uslova za kvalitetnije provođenje slobodnog vremena mladih na selu

**Specifični cilj**

* 1. Podržati realizaciju sadržaja namijenjenih mladima na selu

**Aktivnosti**

5.1.1. Organizovati turnire mladih iz mjesnih zajednica u gradu sa mladima na selu

Glavni grad - Podgorica svake godine sprovodi redovne aktivnosti u cilju unapređenja sporta djece i mladih preko Sekretarijata za kulturu i sport. Shodno Programu rada Sekretarijata, na seoskim područjima: Lješanske nahije, Katunske nahije, Lješkopolja i Zete, u ljetnjem periodu su održane tradicionalne seoske sportske igre. Pomenuta takmičenja, koja su se održavala u nekoliko sportskih disciplina, okupila su veliki broj takmičara svih uzrasta, i pobudila veliku pažnju i interesovanje mještana sa navedenih područja. Po već uobičajenoj masovnosti i kvalitetu posebno treba istaći: Lješanske sportske igre, Katunske sportske igre, Lješkopoljske sportske igre i Zetske sportske igre.

Takođe, Kancelarija za mlade je podržala i „Pratite nas - Follow us“ da treći put za redom organizuje **“Summer fest Follow us”**. U pitanju je dvodnevni festival sportsko-rekreativnog karaktera. Cilj ovog festivala je da u toku ljetnjeg raspusta mladi ispune svoje vrijeme kvalitetnim kulturno- zabavnim sadržajem, i da zbliže mlade ljude različitih vjera i nacionalnosti koje žive na teritoriji Tuzi.

**Strateški cilj**

8. Unapređenje mobilnosti mladih

**Specifični cilj**

8.4. Podići nivo inforimisanosti mladih o mogućnostima studentskih razmjena sa drugim fakultetima na regionalnom i međunarodnom nivou

**Aktivnosti**

8.4.2. Prezentirati programe razmjene studenata na Facebook profilu “Mladi Podgorice” i drugim društvenim mrežama i redovno ažurirati informacije

Kancelarija za mlade Glavnog grada Podgorice i Organizacija crnogorskih studenata u inostranstvu (OCSI/OMSA) organizovali su Zimsku skupštinu organizacije za 2018. godinu. Organizacija crnogorskih studenata u inostranstvu (OCSI) je organizacija koja okuplja crnogorske studente na cjelostepenim studijama u inostranstvu, na programima razmjene u trajanju od godinu dana, kao i studente koji su završili studije u narednih godinu dana nakon završetka studija. Osim članova, ciljne grupe rada OCSI su srednjoškolci, studenti u Crnoj Gori i oni na programima razmjene kraćim od godinu dana, kao i predstavnici crnogorske akademske, umjetničke, diplomatske i preduzetničke dijaspore. U okviru Skupštine održana je panel diskusija i konsultacije sa studentima i srednjoškolcima o mogućnostima studentskih razmjena odnosno o studiranju u inostranstvu.

***ZAKLJUČAK***

Radna grupa za praćenje Plana akcije za mlade Glavnog grada (2014-2019) je analizirala sprovođenje Plana akcije za mlade u 2018. godini i zaključila da je značajan broj aktivnosti realizovan, odnosno da je ostvareno poboljšanje kod četrnaest planiranih strateških ciljeva i osamnaest specifičnih ciljeva.

1. Ministarstvo prosvjete, Izvještaj o realizovanim aktivnostima iz akcionog plana sprovođenja Nacionalne strategije cjeloživotne karijerne orjentacije [↑](#footnote-ref-1)